ཨེ་ཝྃ་སྒྲུབ་སྡེ་ཟུང་གི་ལོ་གསུམ་མཚམས་ཀྱི་བཅའ་ཡིག་མ་ནོར་ལམ་སྟོན་ཞེས་བྱ་བ་བཞུགས་སོ།། ཨོཾ་སྭ་སྟི། རིན་ཆེན་གསུམ་གྱི་ཐུགས་རྗེའི་སྣང་བ་ཡིས། །སྲིད་གསུམ་འཁྲུལ་པའི་མུན་པ་བཅོམ་དང་ལྷན། །རང་གནས་ཡེ་ཤེས་རིག་ཁམས་ཡིད་བཞིན་ནོར། །རྙེད་ནས་དོན་གཉིས་འགྲུབ་པའི་ཐབས་གྱིས་ཤིག །རང་རེ་རྣམས་སྐྱེ་བ་སྙིགས་མའི་དུས་མཐར་སྐྱེས་ཀྱང་བསགས་སྦྱངས་མ་དམན་པས་དལ་འབྱོར་གྱི་རྟེན་ཁྱད་པར་ཅན་ཐོབ། མཇལ་བར་དཀའ་བ་སྙིང་པོའི་བསྟན་པ་རིན་པོ་ཆེ་དང་ངེས་དོན་སྟོན་པའི་དགེ་བའི་བཤེས་དང་མཇལ། འབྱོར་བར་དཀའ་བའི་གནས་མཆོག་ཁྱད་པར་ཅན་མ་ཧཱ་གུ་རུ་མཆོག་གི་དངོས་གྲུབ་གྲུབ་པའི་གནས་ཆེན་ཡང་ལེ་ཤོད་འདི་ལྟ་བུར་གནས་དུས་སྟོན་འཁོར་ཆོས་སོགས་ཕུན་སུམ་ཚོགས་པའི་མཐུན་རྐྱེན་འབྱོར་ཞིང་འགལ་རྐྱེན་དབེན་པའི་དུས་འདི་འདྲ་སླར་རྙེད་པར་དཀའ་བས་ན། ཡིད་བཞིན་ནོར་བུའི་གླིང་དུ་སླེབས་པའི་དུས་ལག་སྟོང་དུ་མི་འགྲོ་བར་མི་ཚེ་གཏན་གྱི་འདུན་མ་དམ་པའི་ལྷ་ཆོས་གཤའ་མ་ཞིག་མཛད་དེ་རང་གཞན་དོན་གཉིས་འགྲུབ་པ་ཞིག་ཅི་ནས་ཀྱང་གལ་ཆེ། དེ་ལྟར་མ་བྱུང་ཡང་ཐ་མ་འཆི་ཁར་བློ་ལྷག་མེད་པར་སྤྲོ་དགའ་ཡ་ལེ་གདེང་དང་ལྡན་པ་ཞིག་ནི་ངེས་པར་དུ་མེད་ན་སྒྲུབ་པ་བྱས་པའི་དོན་གོ་སྟོང་པ་ཡིན་པས་ད་རེས་སྙིང་པོ་ལོན་པ་ཞིག་དགོས། དེ་ལ་ཐོག་མ་ཉིད་ནས་ཀུན་སློང་ཆོས་བརྒྱད་ཀྱི་དུག་དང་མ་འདྲེས་པ་དང་བར་དུ་ཞུས་ལོ་ཐོབ་ལོ་ཙམ་ལས་རང་རྒྱུད་ཆོས་ཀྱིས་མ་སྨིན་པ་དྲེད་པོ་ཆོས་རྒྱུས་ཅན་བདག་ལྟ་བུར་མ་སོང་བ་དང་ཐ་མ་ཡང་མཚམས་ཐ་མལ་དུ་གྲོལ་ནས་རང་རྒྱུད་སྤུ་ཉག་གཅིག་གིས་བཟང་དུ་མ་སོང་བར་ཡར་བླ་མ་ལ་དག་སྣང་བར་མཆེད་གྲོགས་ལ་བརྩེ་གདུང་མར་སེམས་ཅན་ལ་སྙིང་རྗེ། ཉམས་ལེན་ལ་ཡིད་ཆེས་དང་སྙིང་རུས་སོགས་སྤོ་ཐོ་མཐུར་ལ་འགྲིལ་བ་བཞིན་ཇེ་ཆུང་དང་ཇེ་ཞན། རྒྱུད་ཇེ་གྱོང་ང་རྒྱལ་དང་ཕྲག་དོག་ཇེ་ཆེ་རུ་ཕྱིན་ན་ངལ་བ་འབྲས་མེད་དུ་ཕྱིན་པ་ཡིན་པས་དེ་འདྲས་རང་རྒྱུད་ཆུད་ཟོས་སུ་བཏང་བ་ནི་ཕུང་ཚབ་ཆེ། དེས་ན་རང་རེ་རྣམས་རང་དོན་རང་གཅེས་ཀྱི་བླང་དོར་མ་འཛོལ་བ་ཞིག་གནང་རྒྱུ་གལ་ཆེ་བ་ལྟར་འདིར་བླང་དོར་གྱི་བྱེད་ཕྱོགས་ཆ་ཤས་གཏན་ལ་དབབ་པ་ལ། དང་པོ་སྒྲུབ་གྲྭ་ལ་འཇུག་པའི་སྐབས་ཉིད་ནས་རྨང་གཞི་བརྟན་པོ་ཡོང་ཆེད། གང་འཇུག་འདོད་ཡོད་པ་རྣམས་ལའང་འཆར་ཟིན་ཞིག་ངེས་པར་དགོས་པ་མཐོང་སྟེ་དེའང་ཆོས་དང་བླ་མ་ལ་དད་གུས་བརྟན་པ། དགེ་འདུན་གྱི་ཁྲིམས་ལ་སྲུང་བརྩི་ཞུ་ནུས་མིན་ལ་བརྟག་གཞིག་ལེགས་པར་བྱ་རྒྱུ་ལས། བློ་སྣ་མི་བརྟན་པའི་ཆོས་དྲེད་དང་གཞན་ནས་འཐབ་འཁོན་ཅན་དང་གནས་དབྱུང་བཏང་བ་དང་། དེ་བཞིན་དུ་སྒྲུབ་པ་མཐའ་འཁྱོངས་དཀའ་བའི་ནད་གཞི་ལྕི་བ་སྙིང་རླུང་ནད་ཚབ་ཆེ་བ་སོགས་མ་བརྟགས་བབ་ཅོལ་དུ་བཞག་ན་རང་གཞན་ཟག་པ་བསོག་ཅིང་སྒྲུབ་སྡེ་སྤྱི་ཡི་བར་ཆད་དུ་འགྱུར་ཉེན་ཡོད་པས་བྱུང་རྒྱལ་དུ་མི་འཇུག་རྒྱུ་དང་། སྒྲུབ་ཁང་དུ་དགོས་གལ་ཆེ་བའི་རིགས་སྨན་པ་དང་ཆུ་གློག་ཉམས་སྐྱོབ་པ་སོགས་དགོས་ངེས་རྣམས་ཐོག་མར་ནས་དམིགས་འོག་ཏུ་ཆུད་པར་བྱེད་རྒྱུ་ལས་དུས་མིན་དུ་གསར་འཇུག་སོགས་གཏན་ནས་མི་བྱ། སྒྲུབ་པའི་སྒོར་ཞུགས་ནས་རང་རྒྱུད་ཆོས་དང་མཐུན་ཕྱིར་ཆོས་མིན་གྱི་སྤྱོད་པ་དང་འཇིག་རྟེན་ཆོས་བརྒྱད་ཀྱི་བྱ་གཞག་ལས་རྒྱང་བསྲིངས་ཏེ་ཆོས་གཤའ་མ་ཞིག་བྱེད་དགོས་པ་ལས། ལུས་མཚམས་ཁོང་དུ་གནས་ཀྱང་སེམས་བག་མེད་དུ་ཤོར་ནས་ཕྱི་རོལ་གྱི་སྐྱེ་བོ་ལ་ཕག་ལྟ་ཉན་རྣ་བྱེད་པ་སོགས་སྒྲུབ་པར་གཡེལ་བའི་རྒྱུ་དང་། དེ་བཞིན་དུ་ནད་པར་སྔགས་འདེབས་དང་སྲུང་བའི་འཁོར་ལོ་སྟེར་བ། གཤིན་དོན་བདུན་བཅོལ་ལེན་པ་སོགས་ཉམས་ལེན་ལ་གནོད་རིགས་སྤང་། འཇིག་རྟེན་གྱི་བྱ་བ་མོ་རྩིས་ཚེམ་དྲུབ་དང་། འཁེལ་འཐག་ཤིང་བཞོགས་ལག་བཟོའི་རིགས་དང་། ཚོང་བུན་ཁེ་བསྐྱེད་སོགས་རང་དང་གཞན་ལ་བགྱི་བར་བསྐུལ་བ། དངོས་གྲུབ་ཕྲོགས་པའི་རྒྱུ་ཆེན་པོར་འགྱུར་བའི་ཉེས་དམིགས་དྲན་ནས་འགོ་བའི་ནད་བཞིན་དུ་སྤང་། དེ་བཞིན་དུ་སྒྲུབ་ཁང་དུ་ཡོད་པའི་མཚམས་གཡོག་དང་ལས་བྱེད་ཡིན་ཡང་ཐུན་གྱི་བར་གསེང་ཁོ་ན་མ་གཏོགས་སྒྲུབ་ཤག་ཏུ་འཛུལ་བ་དང་ངག་བསྲེ་བ་སྐད་ཅོར་བརྒྱབ་པ་སོགས་མི་བྱ། གུང་གསེང་གི་སྐབས་ཡིན་ཀྱང་དོན་མེད་ཀྱི་གཏམ་ཆགས་སྡང་བསོག་པའི་ངག་འཁྱལ་ལུང་ཚན་དང་ཆོས་ལུགས་སོགས་ཕྱོགས་རིས་ཀྱི་གཏམས་དང་ཅལ་ཀ་ཤག་འདེབས་སོགས་མི་བྱེད། སྒྲུབ་ཁང་ནང་དུ་ཡུལ་ཤོག་ཕྱོགས་བསྒྲིགས་དང་འཐེན་འཁྱེར་གྱི་རིགས་ནམ་ཡང་མི་བྱ། གཞན་གྱི་ཐུགས་དམ་ལ་གནོད་པའི་རོལ་མོའི་རིགས་དུས་མིན་དུ་འབུད་དཀྲོལ་བརྡུང་གསུམ་དང་འཇིག་རྟེན་གྱི་གླུ་གཞས་རྣམས་ངག་ཐོག་དང་སྒྲ་ཐག་འཁོར་ལོ་སོགས་འུར་ཟིང་གི་བྱ་བ་སྤངས་ནས་ཁ་ཁུ་སིམ་པོའི་ངང་དགེ་སྦྱོར་གྱི་གནད་ལ་འགྲོ་བར་བྱེད་དགོས། ཐུན་བསྡམ་དཀྲོལ་ཐུན་དཔོན་པས་ཚོད་འཛིན་ཇི་ལྟར་བགྱིས་པ་བཞིན་སྒྲིགས་ལ་ཕབ་དགོས་ཀྱིན་སོ་སོའི་རང་སྣང་གང་དྲན་མི་བྱ། ཁྱད་པར་དུ་བླ་མ་དང་མཆེད་ལ་འགལ་ན་བསྒྲུབས་ཀྱང་འབྲས་བུ་མེད་པས་མཚམས་ཁང་དུ་ཁ་རྩོད་དང་ལག་འཛིང་ལྟ་བུ་ཚབ་ཆེན་བྱ་བའི་མི་སུ་འདྲའི་ཐད་ནས་བྱུང་ན་ཡང་། དེ་ཉིན་རང་དུ་གནས་དབྱུང་བྱ་རྒྱུ་མ་གཏོགས་ཞུ་བཤགས་བྱ་ས་གཏན་ནས་མེད་པ་ངེས་པས་དེ་བཞིན་ནམ་ཡང་མི་འབྱུང་བར་ཐུགས་ལ་ངེས་གནང་ཞེས་ཞུ་བ་ལགས། གཉིས་པ་སྒྲུབ་པ་ལ་འཇུག་པའི་སྔ་སྣུར་དུ་མཚམས་ཀྱི་སྣ་སེལ་དུ་སྒྲུབ་འོས་རྣམས་སྤྱིར་མཚམས་ཀྱི་ཁོག་དབུབ་མཁྱེན་བརྩེའི་དགོངས་རྒྱན་ལྟར་བལྟ་བར་བྱ་ལ་བྱེ་བྲག་བར་ཆད་སེལ་ཆེད་རྡོ་རྗེ་ཕུར་པ་དང་ཉམས་ཆག་བསྐང་ཕྱིར་རྡོ་རྗེ་སེམས་དཔའ་རྣམས་ཐོག་མར་བདུན་རེ་ལས་མ་ཉུང་བར་བྱ་བར་གསུངས་པ་བཞིན་ཡང་ཕུར་ཕྲིན་ལས་འབྲིང་པོ་ལྟར་དང་རྡོར་སེམས་ཐར་ལམ་ལྔ་ལྡན་ལྟར་གྲུབ་པར་བྱས་ནས་ཐོག་མར་སོ་སོའི་རེ་འདོད་དང་སྒྲུབ་ཁང་གི་བྱེད་ཕྱོགས་དགོངས་དོན་གཅིག་ཏུ་བསྒྲིལ་ན་རང་ཅག་རྣམས་ལ་ཀུན་མཁྱེན་ཡབ་སྲས་ཀྱི་བརྒྱུད་པ་རིན་པོ་ཆེའི་བྱིན་རླབས་ཀྱི་དྲོད་ཚད་མ་ཡལ་བར་རྟོག་གེས་ཚིག་ཁྲིད་དང་ཆེན་པོའི་སྤོམ་ཁྲིད་ལྟར་མ་ཡིན་བར་མན་ངག་མྱོང་ཁྲིད་ཟབ་མོའི་སྲོལ་རྒྱུན་ཞིག་ཡོད་པ་འདི་ཤིན་ཏུ་གལ་ཆེ་བས་དེ་ལྟར་ན། ལོ་གསུམ་ཕྱོགས་གསུམ་གྱི་ཁོག་ཏུ། མདོ་ཕྱོགས་སྐྱེས་བུ་གསུམ་དང་། གསང་སྔགས་དབང་བཞིའི་ཉམས་ལེན་བསྐྱེད་རྫོགས་རྫོགས་ཆེན་སྟེ། རིམ་གཉིས་མཐར་ཐུག་སྔ་འགྱུར་བླ་མེད་ཡོ་ག་གསུམ་གྱི་ཉམས་ལེན་བཅས་སྟན་ཐོག་གཅིག་ཏུ་གོང་འོག་ཐེག་པའི་བབ་དང་མི་འགལ་བར་ལམ་གྱི་ལྷུ་ཚང་ཞིང་གནད་ལྷོངས་པ་དགོས་པས། དེས་ན་ལོ་དང་པོར་སྔོན་དུ་ཞལ་ལུང་དང་ཞལ་ལུང་ཟིན་བྲིས་སྦྲགས་མ་དང་། ས་བཅད་མཁན་པོ་མུན་སེལ་རིན་པོ་ཆེས་ཁུལ་བཏོན་རྣམས་བསྡེབས་ལ། བློ་སྦྱོང་ཞག་བརྒྱའི་བཀའ་ཁྲིད་ལེགས་པར་ཐོབ་པར་བྱས་ནས། དེ་དག་རེ་རེ་བཞིན་ས་མིག་མཛུབ་གནོན་གྱིས་དཔྱད་འཇོག་སྤེལ་མའི་སྒོ་ནས་ཐུན་མོང་བློ་སྦྱོང་རང་རྒྱུད་ལ་བཀལ་ནས་ཞག་དུས་ཐུན་ཚད་ཡན་ཞིབ་ཕྲ་རང་ཉམས་དང་བསྟུན་ཏེ་ཉམས་སུ་ལེན་དགོས། དེ་ཡང་ཐུན་གྱི་སུམ་ཆ་བགོས་པའི་ཆ་གཉིས་བློ་སྦྱོང་དང་ཆ་གཅིག་སྐྱབས་འགྲོ་བསགས་པ་སྦྲེལ་ནས་ཐུན་མོང་བློ་སྦྱོང་གྲུབ་པ་དང་། བྱང་ཆུབ་སེམས་བསྐྱེད་ལ། ཀུན་རྫོབ་སེམས་བསྐྱེད་སྨོན་སེམས་ཚད་མེད་བཞི་དང་། བདག་གཞན་མཉམ་པ། བདག་གཞན་བརྗེ་བ། བདག་པས་གཞན་གཅེས་རྣམས་ལའང་སྔ་མ་བཞིན་དཔྱད་སྒོམ་དང་། འཇོག་སྒོམ་སྤེལ་མས་ཉམས་སུ་ལེན། སྐབས་སུ་རླུང་ཕྱི་ནང་གི་འགྲོ་འོང་དང་བསྟུན་ནས་གཏོང་ལེན་བསྒོམ། དེ་ལ་འཇུག་པ་སེམས་བསྐྱེད་ཕར་ཕྱིན་དྲུག་ལའང་སྔར་ལྟར་བློ་སྦྱང་། ཐུན་ཚད་སྔ་མ་དང་མཚུངས་པར་ཐུན་གྱི་ཆ་བགོས་ཏེ་སུམ་ཆ་གཅིག་ལ་སེམས་བསྐྱེད་གྲངས་བསགས་བྱ། གྲངས་ཀ་ཡང་ཁྲི་བཞི་ལས་མི་ཉུང་བར་བྱ། དེ་ལའང་བསམ་གཏན་དང་ཤེས་རབ་གཉིས་ལས་སྔ་མ་ནི་སེམས་གནས་ཀྱི་ཞི་གནས་དང་། ཕྱི་མ་ནི། ལྷག་མཐོང་བདག་མེད་རྟོགས་པའི་ཤེས་རབ་གཙོ་ཆེ་ལ་དེས་ན་སྔ་མ་འཇོག་སྒོམ་དང་། ཕྱི་མ་ནི་དཔྱད་ཤེས་ཀྱིས་གཏན་ལས་དབབ་ཅིང་དཔྱད་འཇོག་སྤེལ་མས་ཉམས་སུ་མྱོང་བར་བྱེད་དགོས། དེ་ནས་ཞག་བརྒྱ་གྲུབ་ནས་སྔོན་འགྲོ་དངོས་ནི་གྲྭ་བཙུན་སྒྲུབ་སྡེ་གཉིས་སོ་སོའི་རང་ལུགས་ལྟར་བྱས་པས་ཆོག །དེ་རྗེས་སེམས་སྦྱོང་བདུན་མ་རྒྱབ་སྣོན་གྱི་ཚུལ་དུ་ཞུས་ལ་ས་བཅད་ཕལ་ཆེར་ཉིན་ཤས་རེ་བསྒོམས་པས་ཆོག་སྟེ་བློ་སྦྱོང་ཞག་བརྒྱ་སྔར་སོང་ཟིན་པའི་ཕྱིར་ཞིབ་པར་མ་བྱས་ཀྱང་ཆོག །དེ་ནས་སེམས་སྦྱོང་བདུན་གྱི་ཐ་མ་བདེ་སྟོང་གསལ་སྟོང་མི་རྟོག་པ་གསུམ་ལ་སེམས་སྦྱོང་བ་འདི་གལ་ཆེ་བས་རེ་རེ་ལ་བདུན་ཕྲག་རེ་ལས་མི་ཉུང་བར་བསྒོམས་ལ་མྱོང་བ་ཐོབ་པ་ཅི་ནས་ཀྱང་བྱ། དེ་དག་གི་སྐབས་ཟུར་བལྟས་དཔེ་ཆ་ནི་ཞལ་ལུང་དང་། ཞེ་ཆེན་རྒྱལ་ཚབ་རིན་པོ་ཆེའི་སྔོན་འགྲོའི་ཁྲིད་དང་ཡོན་ཏན་མཛོད་སོགས་དཔེ་ལྟས་ཚུན་ཅི་ཐུབ་བྱ། དེ་ནས་བསགས་སྦྱོང་དངོས་རྡོར་སེམས་ནས་བཟུང་བླ་མའི་རྣལ་འབྱོར་བར་སྐུ་གསུམ་མཁའ་འགྲོ་གླིང་དུ་སྙིང་ཐིག་སྔོན་འགྲོ་ལྟར་བྱ་བ་ཡིན་ལ། ཕུར་པ་གླིང་སྒྲུབ་སྡེས་རིག་འཛིན་ཐུགས་མཆོག་རྡོ་རྗེའི་རྫོགས་ཆེན་འཁོར་འདས་རང་གྲོལ་སྔོན་འགྲོའི་ཟབ་ཁྲིད་ལྟར་ཉམས་སུ་ལེན་པ་ཡིན་པས་ཚུལ་དེ་ལྟར་བགྱིས་ན་རུང་མིན་༧སྐྱབས་རྗེ་བྱ་བྲལ་རིན་པོ་ཆེར་བཀའ་འདྲི་ཞུས་པས་རྗེ་གྲུབ་དབང་ཐུགས་མཆོག་རྡོ་རྗེ་དང་། རིག་འཛིན་འཇིགས་མེད་གླིང་པ་གཉིས་བླ་སློབ་ཡིན་པ་དང་ཆོས་བརྒྱུད་གཅིག་པ་ཡིན་པས་དེ་ལྟར་མན་ངག་རྣམས་སྙིང་ཐིག་གིས་བརྒྱན་ན་ཆེས་འབྲེལ་ཆེ་ལ་དོན་ཆེ་བ་ཡིན་ཞེས་བཀའ་སྩལ་ཐོབ་པ་མ་ཟད་རིགས་ཀུན་ཁྱབ་བདག་འཁོར་ལོའི་མགོན་པོ་ཨོ་རྒྱན་ཆེ་མཆོག་འདུས་པ་རྩལ་གྱིས་ཀྱང་གནམ་ལྕགས་ཆོས་བརྒྱུད་ཉམས་ལེན་རང་རྐང་ལ་མན་ངག་སྙིང་ཐིག་ལྟར་གྱིས་ཞེས་རྡོ་རྗེའི་བཀའ་སྩལ་གནང་བྱུང་བས་རང་རེ་རྗེས་འཇུག་ཀུན་གྱིས་མ་འོངས་པར་འདི་ལྟར་བྱ་དགོས་པས་ཐུགས་ངེས་ཞུ། དེ་ལྟར་ན་རྫོགས་ཆེན་འཁོར་འདས་རང་གྲོལ་ལྟར་ན་སྐྱབས་ཕྱག་སྦྲགས་རྒྱུ་ཡིན་ལ། སྙིང་ཐིག་ཕལ་ཆེར་བླ་རྣལ་ཡན་ལག་བདུན་པ་དང་སྦྲགས་ནས་ཕྱག་འཚལ་བ་མང་བས་དེ་ལྟར་བྱ། ཁྲིད་རིམ་ཡང་སྙིང་ཐིག་ལྟར་ན་ཐུན་མོང་ནང་གི་སྔོན་འགྲོའི་ཁྲིད་ལག་ལེན་འདེབས་སྲོལ་ལྟར་དང་། གནམ་ལྕགས་ལྟར་ན་རིག་འཛིན་ཐུགས་མཆོག་རྡོ་རྗེའི་ཟབ་ཁྲིད་ལྟར་བྱེད་དགོས། བསགས་སྦྱོང་གྱི་གྲངས་ཚད་ནི། རྡོར་སེམས་འབུམ་གཅིག་དང་མཎྜལ་འབུམ་གཅིག །༧སྐྱབས་རྗེ་བྱ་བྲལ་རིན་པོ་ཆེས་བླ་མའི་རྣལ་འབྱོར་འབུམ་བརྒྱ་ཁ་སྐོང་དང་བཅས་པ་བསགས་པའི་ཕྱག་སྲོལ་འདུག་པས་དེ་ལྟར་གྲུབ་ན་ཤིན་ཏུ་ལེགས། འོན་ཀྱང་སྔོན་འགྲོའི་ལས་རིམ་དེ་དག་རྣམས་ལོ་གཅིག་ནང་གྲུབ་པར་བྱ་དགོས་སོ། ༈ ལོ་རིམ་གཉིས་པ་དངོས་གཞི་བསྐྱེད་རིམ་མ་ཧཱ་ཡོ་གའི་ཉམས་ལེན་གཙོ་བོ་ཡིན་ལ། དེ་ལ་ཐོག་མར་གསང་སྔགས་ཀྱི་འཇུག་སྒོ་དབང་ཐོབ་དགོས་པས་རྩ་གསུམ་གང་སྒྲུབ་རྒྱུའི་སྨིན་བྱེད་ཀྱི་རིམ་པ་རྣམས་དང་པོ་ཐོབ་པར་བྱེད་དགོས། བླ་མ་ཕལ་ཆེ་བའི་ཕྱག་སྲོལ་ལྟར་ན་བླ་མའི་རྣལ་འབྱོར་གྱི་སྔོན་དུ་གུ་རུ་ཡི་དམ་གང་རུང་དབང་གནང་སྲོལ་འདུག །དང་པོ་བསྐྱེད་རིམ་རྣམ་བཞག་འོག་མིན་བགྲོད་པའི་ཐེམ་སྐས་དང་སྲོག་སྡོམ་གཟེར་བཞིའི་རྩ་འགྲེལ། བསྐྱེད་རིམ་ཟུང་འཇུག་སྙེ་མ། ཞེ་ཆེན་རྒྱལ་ཚབ་རིན་པོ་ཆེའི་བསྐྱེད་རིམ་ཁྲིད་རྣམ་ཞིབ་ཁྲྀད་ཞུས་ཏེ། བསྐྱེད་རིམ་སྤྱི་ལ་གོ་བ་ཆགས་པར་བྱེད་དགོས། ཟུར་བལྟས་ཡོན་ཏན་མཛོད་འགྲེལ་ཉི་མའི་འོད་ཟེར་དང་། རྩ་གསུམ་གླིང་པའི་བཟླས་པ་སྔགས་ཀྱི་པྲ་ཁྲིད་བསྙེན་སྒྲུབ་སྤྱི་གཅེས་རྣམས་དང་གཞན་ཡང་སོ་སོའི་རྩ་གསུམ་བྱེ་བྲག་གི་བསྙེན་ཡིག་རྣམས་ཞུས་ཏེ། དངོས་གཞི་བཙུན་མའི་སྒྲུབ་སྡེའི། ཐོག་མར་བླ་མ་རིག་འཛིན་འདུས་པ་ཟླ་བ་གཉིས་བར་དུ་བསྙེན་པ་ཐོན་ནས་ཐོ་རངས་དངོས་གྲུབ་བླང་ཞིང་བསྙེན་སྒྲུབ་ཀྱི་ཁ་སྐོང་སྦྱིན་སྲེག་ཉིན་གསུམ་ཙམ་གྱིས་གྲུབ་པ་དང་། དེ་ནས་ཡི་དམ་ཐུགས་སྒྲུབ་དཔལ་ཆེན་འདུས་པའི་བསྙེན་སྒྲུབ་ལ་ཞུགས་ནས་ཟླ་བ་གསུམ་དང་། དེ་ནས་ཐུགས་རྗེ་ཆེན་པོ་སྡུག་བསྔལ་རང་གྲོལ་ཟླ་བ་གསུམ་སྟེ་ཡི་དམ་ཞི་དྲག་གྲུབ་པ་དང་། དེ་ནས་མཁའ་འགྲོ་བདེ་ཆེན་རྒྱལ་མོའི་རྩ་སྒྲུབ་ལ་འཇུག་པར་བྱ་སྟེ་ཡུན་ཟླ་བ་གསུམ། གོང་གསལ་རྣམས་རེ་རེ་བཞིན་ཁ་སྐོང་སྦྱིན་སྲེག་དང་གཏང་རག་ཚོགས་འཁོར་བཅས་ལོ་རིམ་གཉིས་པའི་རྩ་གསུམ་བསྙེན་སྒྲུབ་ཀྱི་རིམ་པ་གྲུབ་པའོ། ཡང་གནམ་ལྕགས་སྒྲུབ་སྡེ་ཕུར་པ་གླིང་དུ་ཆ་མཚོན་ན། ༈ དང་པོ་རྡོར་སེམས་ཐར་ལམ་ལྔ་ལྡན་དུས་བསྙེན་ཞག་ཉེར་གཅིག །གཉིས་པ་བླ་མའི་ཐུགས་སྒྲུབ་རྩ་གསུམ་བཀའ་འདུས་སྤྱི་དྲིལ་བསམ་ལྷུན་ལས་བྱང་ཚར་རེ་སྔ་ཐུན་དང་། ཐུན་གཞན་ལ་རྩ་བ་གཅིག་དྲིལ་བྱས་པའི་བསྙེན་པ་སིདྡྷི་འབྲུ་འབུམ་ཁ་སྐོང་དང་བཅས་པ། སྒྲུབ་པ་ཐོད་ཕྲེང་རྩལ་དང་ལས་སྦྱོར་ཧྲི་མ་ཧ་རི་ནི་ས་བཅས་སྒྲུབ་མཚམས་སྦྱིན་སྲེག་ཉིན་གསུམ་ཚོགས་སྐོང་བཅས་ཚར་བར་བྱ་བ་གྲངས་བསྙེན་ལ་ཟླ་བ་གཅིག་དང་ཞག་ཉེར་ལྔ། གསུམ་པ་འཁོར་འདས་ཟིལ་གནོན་སྟ་གོན་བྱས་ལ་ལོངས་སྐུ་ལྟར་སྒྲུབ་དུས་བསྙེན་ཞག་བདུན། བཞི་པ་བླ་མ་དྲག་པོ་པདྨ་ཁྲག་འཐུང་གསང་སྒྲུབ་བཞིན་བསྙེན་པ་ཞག་ཉེར་གཅིག །ལྔ་པ་བླ་མའི་ནོར་སྒྲུབ་པདྨ་རྒྱལ་པོ་ཞག་ཉེར་གཅིག ༈ ཡི་དམ་གྱི་སྐོར་ལ། དང་པོ་བཀའ་བརྒྱད་ཆེན་མོ་གསང་བ་ཟིལ་གནོན་གྱི་ལས་བྱང་འབྲིང་པོ་ལྟར་དང་ཐུན་རྗེས་མ་རྣམས་ལ་རྒྱུན་ཁྱེར་ཁོ་ནས་ཞག་ཉེར་གཅིག །གཉིས་པ་ཡང་ཕུར་ལས་བྱང་རྒྱས་པ་དང་ཕྲིན་ལས་རྒྱུན་ཁྱེར་སྦྲགས་ཡང་ཕུར་རྩ་བའི་བསྙེན་པ་ཁོ་ན་གྲངས་བསྙེན་ཟླ་བ་གཉིས་དང་ཞག་པོ་ལྔ། གསུམ་པ་གཤིན་རྗེ་དུག་རི་མེ་འབར་ཞག་བདུན། རྟ་མགྲིན། ༈ མཁའ་འགྲོའི་སྐོར་ལ། དང་པོ་གསང་བ་ཡེ་ཤེས་ཟླ་བ་གཅིག་དང་ཞག་ཉེར་བརྒྱད། གཉིས་པ་བདུད་འདུལ་དྲག་མོ་ཞག་ཉེར་གཅིག །གསུམ་པ་རླུང་ཞགས་མཁའ་འགྲོའི་སྒྲུབ་ཐབས་ཞག་ཉེར་གཅིག །ཚེ་སྒྲུབ་ལྕགས་ཀྱི་རྒྱ་མདུད་ཞག་ཉེར་གཅིག །རིག་འཛིན་འདུས་པར་བསྙེན་འབྲེལ་ཞག་ཉེར་གཅིག་བཅས་ཀྱིས་གྲུབ། ༈ ལོ་ཐ་མ་གསང་ཤེར་གྱི་ཉམས་ལེན་ལུང་ཨ་ནུ་ཡོ་ག་དང་འབྲེལ་བའི་མཚན་བཅས་རྫོགས་རིམ་སྐོར་ལ། གནམ་ལྕགས་རླུང་ཞགས་མཁའ་འགྲོའི་རྩ་རླུང་དང་། ཀློང་སྙིང་ཟུང་འབྲེལ་གྱི་རྩ་རླུང་ཁྲིད་ཞུས་ནས་ཐོག་མར་བདེ་སྟོང་རླུང་གི་རྫོགས་རིམ་ལྟར་རླུང་བུམ་པ་ཅན་བཟུང་ཞིང་དེ་ཡི་གེགས་སེལ་ཡན་ལག་ལྔ་སྦྱོང་གྱི་འཁྲུལ་འཁོར་ལ་བསླབ། གཏུམ་མོའི་ཉམས་ལེན་འབར་འཛག་གི་དམིགས་པ་དང་གེགས་སེལ་གཏུམ་མོའི་འཁྲུལ་འཁོར་རིག་འཛིན་བརྒྱད། ཐིག་ལེའི་འཁྲུལ་འཁོར་རྒྱལ་བ་རིགས་ལྔ། གེགས་སེལ་བོགས་འདོན་གྱི་འཁྲུལ་འཁོར་གསུམ་སྟེ་ཡོངས་དྲིལ་འཁྲུལ་འཁོར་ཉེར་གཅིག